b'\n_START_ARTICLE_\nGintautas Bartkus\n_START_SECTION_\nBiografija\n_START_PARAGRAPH_\n1989 m. baig\xc4\x97 VU Teis\xc4\x97s fakultet\xc4\x85. Sta\xc5\xbeavosi Helsinkio universitete (Suomija), Var\xc5\xa1uvos universitete (Lenkija), Kolumbijos teis\xc4\x97s mokykloje (JAV) ir Budape\xc5\xa1to universitete (Vengrija), John Marshall teis\xc4\x97s mokykloje (JAV), Olborgo universitete (Danija), Jean Moulin universitete Lione (Pranc\xc5\xabzija), Europos S\xc4\x85jungos institucijose (Belgija)._NEWLINE_Baig\xc4\x99s vienpakopes teis\xc4\x97s studijas, \xc4\xafstojo ir studijavo VU Teis\xc4\x97s fakulteto doktorant\xc5\xabroje, ta\xc4\x8diau jos nebaig\xc4\x97, nors ir reng\xc4\x97 socialini\xc5\xb3 moksl\xc5\xb3 (teis\xc4\x97s krypties) daktaro disertacij\xc4\x85 i\xc5\xa1 privatin\xc4\x97s teis\xc4\x97s. Gintauto Bartkaus sritys buvo bendrovi\xc5\xb3 teis\xc4\x97, bendrovi\xc5\xb3 valdymas, tarptautin\xc4\x97 prekyba, investiciniai gin\xc4\x8dai, Europos S\xc4\x85jungos teis\xc4\x97. Lietuvos Respublikos civilinio kodekso komentaro bendraautoris._NEWLINE_Nuo 1989 m. VU Teis\xc4\x97s fakulteto Civilin\xc4\x97s teis\xc4\x97s ir civilinio proceso katedros asistentas, taip pat VU Ekonomikos fakulteto komercin\xc4\x97s teis\xc4\x97s d\xc4\x97stytojas. Nuo 1990 m. iki 1992 m. LR Vyriausyb\xc4\x97s Tautybi\xc5\xb3 departamento direktoriaus patar\xc4\x97jas. 1993 m. John Marshall Teis\xc4\x97s mokyklos kviestinis d\xc4\x97stytojas (\xc4\x8cikaga, JAV). VU Teis\xc4\x97s f. Privatin\xc4\x97s teis\xc4\x97s katedros lektorius._NEWLINE_Lietuvos advokat\xc5\xabros narys. Nuo 1993 m. iki 1995 m. advokato pad\xc4\x97j\xc4\x97jas, nuo 1995 m. iki dabar - advokatas. 2014 metais i\xc5\xa1rinktas Lietuvos advokat\xc5\xb3 tarybos nariu. Nuo 1992\xe2\x80\x932000 m. advokat\xc5\xb3 kontoros \xe2\x80\x9eLideika, Petrauskas, Vali\xc5\xabnas ir partneriai\xe2\x80\x9c LAWIN (dabar - \xe2\x80\x9eVali\xc5\xabnas Ellex") partneris, seni\xc5\xabnas. Nuo 2000 m. spalio 30 d. iki 2001 m. liepos 5 d. LR teisingumo ministras. 2001\xe2\x80\x932004 m. Tarptautin\xc4\x97s audito ir konsultacij\xc5\xb3 bendrov\xc4\x97s \xe2\x80\x9eErnst & Young\xe2\x80\x9c partneris. Nuo 2004 m. advokat\xc5\xb3 profesin\xc4\x97s bendrijos \xe2\x80\x9eJurevi\xc4\x8dius, Bal\xc4\x8di\xc5\xabnas ir Bartkus\xe2\x80\x9c, v\xc4\x97liau - \xe2\x80\x9eBaltic Legal Solutions\xe2\x80\x9c Lietuva (dabar \xe2\x80\x9eTGS Baltic\xe2\x80\x9c) vyresnysis partneris, seni\xc5\xabnas, vienas i\xc5\xa1 steig\xc4\x97j\xc5\xb3._NEWLINE_Nuo 1989 m. Vilniaus komercinio arbitra\xc5\xbeo teismo arbitras. Nuo 2012 m. Pasaulio Banko Tarptautini\xc5\xb3 investicini\xc5\xb3 gin\xc4\x8d\xc5\xb3 sprendimo centro (ICSID) arbitras._NEWLINE_2017 m. gegu\xc5\xbe\xc4\x97s m\xc4\x97n. aplenk\xc4\x99s 13 pretendent\xc5\xb3, laim\xc4\x97jo konkurs\xc4\x85 d\xc4\x97l Registr\xc5\xb3 centro (RC) direktoriaus pareig\xc5\xb3. Pretenduodamas \xc4\xaf valstyb\xc4\x97s tarnyb\xc4\x85, advokatas tikino sieksi\xc4\x85s, kad RC tapt\xc5\xb3 atvir\xc5\xb3 duomen\xc5\xb3 ir geriausiu pasaulyje registru, buvo numat\xc4\x99s skaidrumo, patikimumo ir inovatyvumo vizij\xc4\x85. Bartkus v\xc4\x97liau persigalvojo ir atsisak\xc4\x97 dalyvauti tolesn\xc4\x97je atrankoje (po to tur\xc4\x97jo sekti STT patikimumo patikra). Pasak Bartkaus, tok\xc4\xaf jo persigalvojim\xc4\x85 nul\xc4\x97m\xc4\x97 tai, kad \xe2\x80\x9elabai nelaimingi\xe2\x80\x9c buvo klientai, partneriai, artimieji; jis i\xc5\xa1 savo aplinkos nesulauk\xc4\x99s paskatinimo ir palaikymo eiti \xc4\xaf valstyb\xc4\x97s tarnyb\xc4\x85, d\xc4\x97l \xc5\xa1i\xc5\xb3 pareig\xc5\xb3 \xe2\x80\x9edaug kam atrod\xc4\x97 neverta aukoti gero darbo\xe2\x80\x9c advokat\xc5\xabroje. Lietuvos verslo dienra\xc5\xa1\xc4\x8dio Verslo \xc5\xbeinios nuomone, galimai suveik\xc4\x97 \xe2\x80\x9epaslaptingi interesai, kai dalyvauti ir atsitraukti apsimoka labiau, nei saugoti savo reputacij\xc4\x85\xe2\x80\x9c.\n_START_SECTION_\nVeikla teis\xc4\x97k\xc5\xabroje\n_START_PARAGRAPH_\nNuo 1992 m. iki 2000 m. LR civilinio kodekso, Akcini\xc5\xb3 bendrovi\xc5\xb3 \xc4\xafstatymo, kit\xc5\xb3 teis\xc4\x97s akt\xc5\xb3 rengimo darbo grupi\xc5\xb3 narys. Civilinio kodekso taikymo praktikai apibendrinti darbo grup\xc4\x97s narys. Biurokratin\xc4\x97s na\xc5\xa1tos ma\xc5\xbeinimo darbo grup\xc4\x97s pirmininkas. Taip pat vadovavo darbo grupei Lietuvos Respublikos Konstitucinio Teismo 2000 m. spalio 18 d. nutarimo \xe2\x80\x9eD\xc4\x97l Lietuvos Respublikos akcini\xc5\xb3 bendrovi\xc5\xb3 \xe2\x80\x9eB\xc5\xabting\xc4\x97s nafta\xe2\x80\x9c, \xe2\x80\x9eMa\xc5\xbeeiki\xc5\xb3 nafta\xe2\x80\x9c ir \xe2\x80\x9eNaftotiekis\xe2\x80\x9c reorganizavimo \xc4\xafstatymo, Lietuvos Respublikos mokes\xc4\x8di\xc5\xb3 administravimo \xc4\xafstatymo 5 straipsnio 3 dalies atitikimo Lietuvos Respublikos Konstitucijai ir d\xc4\x97l Lietuvos Respublikos Seimo nutarimo \xe2\x80\x9eD\xc4\x97l strateginio investuotojo pripa\xc5\xbeinimo\xe2\x80\x9c atitikimo Lietuvos Respublikos Konstitucijai ir Lietuvos Respublikos nacionalinio saugumo pagrind\xc5\xb3 \xc4\xafstatymui\xe2\x80\x9d \xc4\xaftakos 1999 met\xc5\xb3 investicij\xc5\xb3 sutarties tarp Lietuvos Respublikos Vyriausyb\xc4\x97s, JAV kompanijos \xe2\x80\x9eWilliams International Company\xe2\x80\x9c ir akcin\xc4\x97s bendrov\xc4\x97s \xe2\x80\x9eMa\xc5\xbeeiki\xc5\xb3 nafta\xe2\x80\x9c nuostat\xc5\xb3 vykdymui i\xc5\xa1nagrin\xc4\x97ti._NEWLINE_Nuo 2005 m. Europos Komisijos bendrovi\xc5\xb3 teis\xc4\x97s ir bendrovi\xc5\xb3 valdymo modernizavimo patar\xc4\x97j\xc5\xb3 grup\xc4\x97s narys, nuo 2014 m. Europos Komisijos neformalios bendrovi\xc5\xb3 teis\xc4\x97s ekspert\xc5\xb3 grup\xc4\x97s narys._NEWLINE_Nuo 2012 m. Europos modelinio bendrovi\xc5\xb3 akto (EMCA) rengimo grup\xc4\x97s narys.\n_START_SECTION_\nPareigos \xc4\xafmoni\xc5\xb3 valdybose, vie\xc5\xa1osiose \xc4\xafstaigose\n_START_PARAGRAPH_\nNuo 1995 m. iki 2005 m. finansininko George Soros \xc4\xafkurto bei remiamo V\xc5\xa1\xc4\xae \xe2\x80\x9eAtviros Lietuvos fondas\xe2\x80\x9c valdybos pirmininkas. 2003 m. operos myl\xc4\x97toj\xc5\xb3 \xc4\xafsteigto LNOBT paramos fondo \xe2\x80\x9eOrf\xc4\x97jaus lyra\xe2\x80\x9c valdybos narys, vienas i\xc5\xa1 steig\xc4\x97j\xc5\xb3. Nuo 2010 met\xc5\xb3 Lietuvos laisvosios rinkos instituto Tarybos narys. Nuo 2015 m. \xe2\x80\x9eUNICEF Lietuva\xe2\x80\x9c valdybos narys._NEWLINE_AB Lietuvos energija, UAB Baltik vairas, AB Panev\xc4\x97\xc5\xbeio cukrus, AB K\xc4\x97daini\xc5\xb3 cukrus valdyb\xc5\xb3 ir taryb\xc5\xb3 nepriklausomas narys. Nuo 2015 m. V\xc5\xa1\xc4\xae \xe2\x80\x9eU\xc5\xbestato sistemos administratorius\xe2\x80\x9c valdybos narys.'